הוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה, כנסת 23, פרוטוקול מספר 51, 2020-08-17 12:00

יפעת שאשא ביטון: טוב, אני פותחת את הישיבה והנושא היום הוא מתקני טהרה למוסלמים נפטרי הקורונה, דיון שהיה ביוזמת חברת הכנסת אימאן ח'טיב יאסין, זו ישיבת מעקב מהשבוע הקודם.

יפעת שאשא ביטון: אמרנו שאנחנו ניפגש כדי שנראה איך פתרתם, לא איך פותרים, איך פתרתם את הסוגיה הזו שעלתה כאן בשבוע שעבר.

משה אבוטבול: מי שהיה חולה יכול לקבל תקציר?

משה אבוטבול: אני לא הייתי פה בשבוע שעבר, הייתי בחופשת מחלה.

יפעת שאשא ביטון: אנחנו נסביר בקצרה, למוסלמים שנפטרים אין מתקני טהרה, בנוהג שלהם זה לרחוץ את הנפטר בבית הנפטר.

יפעת שאשא ביטון: היום, בגלל הקורונה, אנחנו יודעים שזה בלתי אפשרי, אני כבר לא מדברת על החוויה שהיא מאוד קשה ומורכבת.

משה אבוטבול: מי שנפטר מקורונה או לאו דווקא?

יפעת שאשא ביטון: בעיקר בגלל הקורונה זה עלה.

יפעת שאשא ביטון: אני, אם שואלים אותי, אבל אני לא נכנסת לעניין של העדה, צריך שיהיה מתקן טהרה למוסלמים למי שרוצה, כדי שהם יוכלו לבחור, מי שרוצה לקיים את המנהג ולעשות את זה בבית זה בסדר ומי שרוצה במקום אחר אז שתהיה לו האפשרות.

יפעת שאשא ביטון: אין להם בכלל מתקני טהרה.

יפעת שאשא ביטון: עניין פרוצדורלי טכני, שום סיבה שבעולם שהוא לא ייפתר.

יפעת שאשא ביטון: המשרד לשירותי דת ומשרד הפנים היו אמורים לפתור את זה, אנחנו נשמח לשמוע אתכם.

יפעת שאשא ביטון: בבקשה.

יפעת שאשא ביטון: מי היה איתנו?

יפעת שאשא ביטון: היה איתנו בועז.

לאה גופר: בועז לא נמצא, איל נדיר נמצא.

יפעת שאשא ביטון: אז איל, בבקשה.

איל נדיר: מאז שבוע שעבר משרד הפנים העביר אלינו את הנוהל שהוא הוציא לטובת טהרת נפטרים מוסלמים.

איל נדיר: אנחנו כרגע מעדכנים עדכונים אחרונים את הנוהל שלנו, הוא נמצא כרגע על שולחנה של ראש שירותי בריאות הציבור הנכנסת, שיש לה הרבה דברים חדשים על השולחן ואני מקווה שבימים הקרובים הנוהל הזה ייצא.

איל נדיר: במקביל נעשתה התקשרות בינינו לבין משרד הפנים וגם המשרד לשירותי דת עם האתר הראשון או המתקן הראשון שמאושר לביצוע טהרה מוסלמית באום אל פחם למרכז הרפואי אלנור, ובעצם ברגע שנוצר הקשר בינם למשרד הפנים אני חושב שהעסק הזה כבר יכול להתניע ולרוץ הלאה.

יפעת שאשא ביטון: זאת אומרת שאנחנו עכשיו תלויים בקשר שייוצר בינם לבין משרד הפנים?

יפעת שאשא ביטון: יש מישהו שמנהל את האירוע הזה?

איל נדיר: בגדול אני מניח שמשרד הפנים הוא זה שאחראי על - - -

יפעת שאשא ביטון: אוקיי, אז אנחנו תיכף נשמע נציגים ממשרד הפנים.

יפעת שאשא ביטון: שאלה לגבי הנוהל, אתה יודע לומר לי תוך כמה זמן הוא יהיה מוכן?

יפעת שאשא ביטון: אתה אמרת בקרוב, קרוב זה עניין יחסי.

יפעת שאשא ביטון: זה עניין של ימים?

איל נדיר: ממני הוא יצא, אני מקווה מאוד שבימים הקרובים, עניין של ימים, שהעדכון שלו יפורסם.

איל נדיר: כאמור, זה על שולחנה של ראש שירותי בריאות הציבור הנכנסת.

יפעת שאשא ביטון: אוקיי.

יפעת שאשא ביטון: אפשר לפעול במקביל, זאת אומרת משרד הפנים יכול להתקדם במקביל לאישור של הנוהל, נכון?

איל נדיר: ללא ספק.

יפעת שאשא ביטון: אוקיי, מאה אחוז.

יפעת שאשא ביטון: תודה רבה, ד"ר איל.

סעיד אלחרומי: אנחנו בישיבה האחרונה, לפני שבוע, שמענו את הדברים האלה שיש נוהל כמעט מוכן, אם לא מוכן, ואנחנו באותה נקודה, גם שמענו על מרכז אלנור - - -

יפעת שאשא ביטון: רגע, נשמע את משרד הפנים כי הם צריכים לתת לנו תשובה.

סעיד אלחרומי: מודר יונס דיבר על מרכז אלנור.

משה אבוטבול: לא, הוא ממשרד הבריאות, לא?

סעיד אלחרומי: אני יודע שהוא ממשרד הבריאות.

סעיד אלחרומי: עכשיו אנחנו צריכים לשמוע וביקשנו תשובות ממשרד הפנים מהאגף לעדות, בועז או ד"ר זיאד אבו מוך, ולא רק באום אל פחם, אלא גם במרכז וגם בדרום.

יפעת שאשא ביטון: אוקיי.

יפעת שאשא ביטון: תודה רבה על החידוד.

יפעת שאשא ביטון: בועז הצטרף אלינו.

יפעת שאשא ביטון: בועז, אנחנו בשבוע שעבר שמענו גם ממשרד הבריאות לגבי הנוהל, הם מטפלים בגזרה שלהם, אתה דיברת על איזה שהיא סוגיה משפטית שהסתבר שאין פה בכלל סוגיה כי דרך מינהל אגף העדות שלכם אתם יכולים לפתור את זה, יש לכם את הסמכות ואתם האחראים לעניין, נפתר הסיפור?

בועז יוסף: לא, מבחינה משפטית זה לא בדיוק מדויק מה שנאמר, כן, יש בעיה משפטית, אבל אנחנו פתרנו ככל הנראה את הבעיה.

בועז יוסף: אנחנו רחוקים מאוד ממה שהיה בשבוע שעבר, במהלך השבוע הזה המשרד לשירותי דת סייע לנו רבות לפתרון של הבעיה המיידית בטווח הקצר.

בועז יוסף: בטווח הארוך אנחנו כבר נסתדר - - -

יפעת שאשא ביטון: אתה מקוטע.

בועז יוסף: אנחנו נוציא מכרז כנראה לבד - - -

יפעת שאשא ביטון: בועז, אנחנו לא שומעים אותך.

יפעת שאשא ביטון: מה אמרת לגבי המכרז?

בועז יוסף: אז אמרתי שיש לנו - - - בטירה, ברהט ובטייבה.

בועז יוסף: בירושלים עוד לא מצאנו פתרון, לדרום מצאנו פתרון ברהט באמצעות העירייה.

בועז יוסף: להערכתי כבר בימים הקרובים יהיה אפשר להשתמש במתקני הטהרה, ואינשאללה שלא נשתמש בהם.

יפעת שאשא ביטון: אוקיי, אני מצטרפת לאיחול בסוף דבריך.

יפעת שאשא ביטון: אתה אומר בימים הקרובים, אנחנו נוכל לקבל עדכון עד סוף השבוע שהדבר הזה יוצא לדרך?

בועז יוסף: כן.

בועז יוסף: ואני רוצה באמת לומר שבחים למשרד לשירותי דת, אפילו החשבת הצטרפה לנושא הזה, ותאמיני לי שלא קל לצרף את החשבת.

סעיד אלחרומי: כמה מקומות?

יפעת שאשא ביטון: יישר כוח.

יפעת שאשא ביטון: אתה יכול לחזור?

יפעת שאשא ביטון: הוא אמר בטירה, בטמרה, ברהט.

בועז יוסף: אני חוזר, בטמרה, באום אל פחם, בבאקה אל גרבייה, בטירה, בטייבה וברהט.

משה אבוטבול: שישה מקומות, מה אתה רוצה?

משה אבוטבול: קיבלת עוד שניים.

בועז יוסף: ככל שירצו להצטרף עוד יהיה מכרז.

בועז יוסף: ככל שירצו גופים נוספים להצטרף, אינשאללה אנחנו נוכל לקבל.

בועז יוסף: אני מחפש בנרות בירושלים, אבל עדיין לא מוצא.

יפעת שאשא ביטון: מה זה כשיהיה מכרז?

יפעת שאשא ביטון: אבל אנחנו לא מוגבלים עכשיו בתהליך של מכרז, אתה אומר שתוך כמה ימים זה כבר פתיר.

בועז יוסף: לא מוגבלים, אבל מי שירצה להצטרף יש לי אפשרות לצרף אותו.

בועז יוסף: אם יהיה לי גוף מירושלים שירצה להצטרף אני אצרף אותו בשמחה.

יפעת שאשא ביטון: מאה אחוז, בועז.

יפעת שאשא ביטון: קודם כל תודה רבה, שתהיה לך נסיעה בטוחה ושבאמת אינשאללה לא יזדקקו לזה, אבל אם יזדקקו אז לפחות יש פתרון.

משה אבוטבול: שאלתי, גברתי היושבת ראש, יש איזה קשר להשלכה תקציבית?

יפעת שאשא ביטון: הוא אמר, הוא גייס את החשבת.

יפעת שאשא ביטון: כבר טיפלו בזה.

משה אבוטבול: כלומר אין בעיה כזאת, זה רק עניין טכני.

משה אבוטבול: אוקיי.

בועז יוסף: גם החשב של משרד הפנים קשור לעניין הזה וגם החשבת של המשרד לשירותי דת, יחד קשרו ביניהם, סידרו ביניהם את כל הנושא של החשבות ומבחינה זאת אין בעיה, תקציבית אין בעיה.

בועז יוסף: שתבינו, אנחנו לא מדברים על הרבה כסף מאחר שבכל הנגלה הראשונה של הקורונה היו בסך הכול, ברוך ה', כ-60 נפטרים שאינם יהודים, זה בעצם 60 שהם גם מוסלמים, גם נוצרים וגם דרוזים.

בועז יוסף: כרגע מי שמבקש את שירותי הטהרה זה רק המוסלמים, אז האחוז הזה עוד יורד.

בועז יוסף: אז גם אם חלילה בגל השני אנחנו נהיה כמו בגל הראשון אז ככל הנראה לא יהיה לנו יותר מאשר 40 מקרים כאלה.

סעיד אלחרומי: אם אפשר, רק נקודת הפרסום.

יפעת שאשא ביטון: כן, להנגיש את המידע, מאוד חשוב שהמידע הזה יפורסם ויונגש.

יפעת שאשא ביטון: אתה תעביר אלינו, אנחנו גם נעזור בהנגשה של זה אם תשלחו לנו מסמך עם כל המקומות ועם הפרטים, ושיהיו רק בשורות טובות.

יפעת שאשא ביטון: ותודה רבה ויישר כוח על העבודה בשבוע האחרון.

בועז יוסף: תודה רבה.

משה אבוטבול: אפשר מילה בבקשה?

יפעת שאשא ביטון: כן, בבקשה.

משה אבוטבול: אני רוצה רק בהזדמנות הזאת, היות שמדובר פה בשרים שהם ידידים שלי, שגם פעלו, זה שר הפנים וגם שר הדתות, אז באמת להודות להם, ואני חושב שבאמת הבקשה היא מהמוצדקות ביותר.

משה אבוטבול: אצלנו באמת בנושא הזה, יפעת, חשוב לדעת שקדושת גוף האדם גם לאחר פטירתו מהחיים יש לזה אצלנו ערך עליון גם ביהדות ולכן לפני מספר שבועות כשהיה חילול בית העלמין המוסלמי אז אנחנו, החרדים בכל אופן, נזעקנו בנושא הזה.

משה אבוטבול: ידוע לך מזה, אדוני, שגם כשהיה חילול בית העלמין המוסלמי אנחנו נאבקנו בנושא הזה כי אנחנו חושבים שזה צודק ומוצדק.

סעיד אלחרומי: כן, ודאי.

משה אבוטבול: אז גם פה בנושא הזה כולנו יד איתכם בנושא הזה והנה עוד סיבה טובה שתצטרפו אלינו לקואליציה, אינשאללה.

סעיד אלחרומי: יישר כוח.

יפעת שאשא ביטון: תודה רבה לכולם, הדיון נעול.